Sverige dropper identitetskontrollen på tog, bus og færger fra Danmark, men intensiverer samtidig politiets generelle grænsekontrol.

Det oplyser den svenske indenrigsminister, Anders Ygeman, og infrastrukturminister Anna Johansson ved et pressemøde.

- Vi er fast besluttede på, at vi ikke skal tilbage til den situation, vi havde tidligere, siger indenrigsministeren.

Han understreger, at der er tale om to forskellige typer kontroller, og at identitetskontrollen kan ophøre, når grænsekontrollen strammes.

Det betyder det for passagererne Fra torsdag vil du ikke længere blive bedt om at vise pas eller anden gyldig billedlegitimation, når du tager med tog, bus eller færge over Øresund.

Den droppede id-kontrol vil desuden give kortere rejsetid mellem Danmark og Sverige.

Sverige skærper dog samtidig den generelle grænsekontrol.

- En grænsekontrol kontrollerer, om en person har ret til at rejse ind i landet, siger Anders Ygeman.

Den svenske regering vil nu blandt andet indføre automatisk nummerpladescanning ved grænserne til Sverige og give politi og told bedre muligheder for at gennemlyse køretøjer.

Gener for passagerer

Identitetskontrollen trådte i kraft i januar sidste år med henblik på at nedbringe antallet af asylansøgere, der søgte til Sverige.

- Fra at have taget imod 10.000 asylansøgere om ugen (i 2015, red.) har vi i det seneste år taget imod 500 om ugen, siger Anders Ygeman.

Trods det stærkt faldende antal asylansøgere valgte Sverige så sent som i februar at forlænge kontrollen med tre måneder, så den står til at udløbe torsdag i denne uge.

Læs også : 160 asylansøgere har forsøgt at gå til Sverige

Identitetskontrollen har givet gener for pendlere og betydet forlængede rejsetider mellem Sverige og Danmark, og det er sammen med det faldende antal asylansøgere forklaringen på, at identitetskontrollen skrinlægges.

Fra at have taget imod 10.000 asylansøgere om ugen har vi i det seneste år taget imod 500 om ugen Indenrigsminister Anders Ygeman

Infrastrukturminister Anna Johansson har ikke et klart svar på, hvornår den offentlige trafik vil glide uhindret igen.

- Det afhænger af flere forhold, hvor hurtigt trafikken kan normaliseres, siger Anna Johansson.

Dyrt for DSB

Identitetskontrollen har været en dyr omgang for DSB såvel som Skånetrafiken.

I februar oplyste den danske transportminister, Ole Birk Olesen (LA), i et svar til Folketinget, at DSB sidste år brugte 69,8 millioner kroner i direkte omkostninger på at kontrollere passagerers identifikationspapirer på tog mod Sverige.

Skånetrafiken skulle betale halvdelen af udgifterne til DSB.

Læs også : Sverige forventer at afvise op mod 80.000 asylansøgere

DSB har desuden søgt om erstatning fra en pulje, som de svenske myndigheder har oprettet til formålet.

Ud over omkostningerne ved selve kontrollen har DSB opgjort et fald i antal rejser som følge af kontrollen svarende til 56 millioner kroner i tabte passagerindtægter set i forhold til 2015.